DA Den Europæiske Unions Tidende CE 78/472

(2004/C 78 E/0496)

SKRIFTLIG FORESPØRGSEL E-3141/03

af Koenraad Dillen (NI) til Kommissionen

(23. oktober 2003)

Om: Den europæiske uge mod kræft — videnskabelig forskning

I anledning af den årlige europæiske uge mod kræft har Kommissionen ladet forstå, at der er udvalgt en række nye projekter, og at disse projekter vil komme i betragtning ved tildeling af støtte som led i det sjette rammeprogram. EU vil i de kommende fire år investere 400 mio. EUR i kræftforskning, hvilket Philippe Busquin, kommissær for videnskabelig forskning, har oplyst i en meddelelse. I første instans vil 19 projekter modtage et samlet beløb på ca. 100 mio. EUR.

Hvilke 19 projekter er der konkret tale om, og hvor meget udgør støtten til hvert enkelt konkret projekt?

I hvilke medlemsstater bliver disse projekter konkret udført?

Ud fra hvilke kriterier blev projekterne udvalgt? Hvorledes skal virksomheder og forskningscentre konkret ansøge om støtte?

Er der ved tildelingen af støtte til videnskabelig forskning taget hensyn til en geografisk fordelingsnøgle, som sikrer, at forskningscentre, universiteter og virksomheder i alle medlemsstater kan nyde godt af en sådan støtte på lige fod?

Svar afgivet på Kommissionens vegne af Philippe Busquin

(1. december 2003)

Som følge af den første indkaldelse af forslaget til programmet »genomforskning og bioteknologi i sundhedens tjeneste« (frist marts 2003) i forbindelse med bekæmpelse af kræft, blev der udvalgt 19 projekter til finansiering med et samlet beløb fra Fællesskabet på 100 mio. EUR.

De udvalgte projekter, hvorom kontraktforhandlingerne stadig er i gang, udføres af store, tværfaglige, multinationale konsortier, som omfatter universiteter, industrivirksomheder, forskningsinstitutter og små og mellemstore virksomheder (SMV) fra medlemsstaterne og de associerede stater, ansøgerlandene og i nogle tilfælde tredjelande. Titlerne på de udvalgte projekter, de deltagende lande og Fællesskabets foreslåede bidrag fremgår af en tabel, som vil blive sendt direkte til det ærede medlem og til Parlamentets sekretariat.

Vurderingen og udvælgelsen af forslagene foretages med bistand fra uafhængige eksperter i overensstemmelse med »retningslinjerne for evaluering og udvælgelse af forslag«, således som fastsat i reglerne for virksomheders, forskningscentres og universiteters deltagelse i gennemførelsen af det sjette rammeprogram (1).

Vurderingsprocessen bygger på en række fastslåede principper som kvalitet, gennemsigtighed, ens behandling, objektivitet, effektivitet, hurtighed og etiske hensyn.

Ansøgninger, der modtages som svar på en indkaldelse af forslag, vurderes efter obligatoriske kriterier:

a) videnskabelig og teknologisk kvalitet og innovationsgrad,

b) evne til at udføre aktiviteten med godt resultat og sikre effektiv styring,

c) relevans for særprogrammets målsætninger,

d) europæisk merværdi, kritisk ressourcemasse og bidrag til Fællesskabets politik og

e) kvalitet af planen for udnyttelse og videreformidling af viden, mulighed for at fremme innovation og klare planer for forvaltning af intellektuel ejendomsret.

Deltagelse i det sjette rammeprogram bygger på princippet lige adgang og på udvælgelseskriterierne i reglerne for deltagelse. Der benyttes derfor ingen kvoteordninger, men vurderings- og udvælgelsesprocedurerne bygger på uafhængige ekspertbedømmelser og på kvalitet, uanset deltagerens art eller geografiske oprindelse.

Forskningsinstitutter, undersøgelsescentre, industrivirksomheder og SMV er de vigtigste målgrupper for det sjette rammeprogram. De praktiske regler for ansøgning og udvælgelseskriterierne angives i forslagsindkaldelserne og kan fås på det sjette rammeprograms CORDIS’ netsted (http://fp6.cordis.lu/fp6/home.cfm). Endnu to indkaldelser af forslag på kræftbekæmpelsesområdet vil finde sted i 2004-2005.

(1) Europa-Parlamentets og Rådets forordning (EF) nr. 2321/2002 af 16. december 2002 om deltagelsesregler for virksomheder, forskningscentre og universiteter og regler for formidling af forskningsresultater gældende under gennemførelsen af Det Europæiske Fællesskabs sjette rammeprogram (2002-2006), EFT L 355 af 30.12.2002.